চোখের সামনে হাতে গড়া ছাত্র নেতাদের চলে যাওয়া বড়ই কষ্টের: সংসদে প্রধানমন্ত্রী
প্রধানমন্ত্রী শেখ হাসিনা বলেছেন, বাংলাদেশ এগিয়ে যাচ্ছে আওয়ামী লীগ সরকার ক্ষমতায় আছে বলেই। দেশে উন্নতি হচ্ছে কিন্তু আওয়ামী লীগের দুঃসময়ে বিশেষ করে পঁচাত্তরের পর যারা বিরাট অবদান রেখেছেন সেই ছাত্র নেতারা চলে (মারা) যাচ্ছেন- এটা বড়ই কষ্টের ও দুঃখের। রোববার জাতীয় সংসদে চলমান একাদশ জাতীয় সংসদের সদস্য আবদুল মান্নানের মৃত্যুতে আনা শোক প্রস্তাবের ওপর আলোচনায় অংশ নিয়ে তিনি একথা বলেন। আলোচনার পর শোক প্রস্তাবটি সংসদে গৃহীত হয়। 





প্রধানমন্ত্রী ছাড়াও আলোচনায় অংশ নেন- আমির হোসেন আমু, তোফায়েল আহমেদ, শেখ ফজলুল করিম সেলিম, মোহাম্মদ নাসিম, মতিয়া চৗধুরী, কৃষিমন্ত্রী ড. আবদুর রাজ্জাক, সাবেক মন্ত্রী শাজাহান খান, গৃহায়ন ও গণপূর্তমন্ত্রী অ্যাডভোকেট শ ম রেজাউল করিম, পানিসম্পদ প্রতিমন্ত্রী খালিদ মাহমুদ চৌধুরী, তথ্যপ্রযুক্তি প্রতিমন্ত্রী জুনায়েদ আহমদ পলক, ড. মহীউদ্দীন খান আলমগীর, উপাধ্যক্ষ আবদুস শহীদ, মৃণাল কান্তি দাস, মোসলেম উদ্দিন, নজরুল ইসলাম বাবু, আনোয়ার আবেদীন খান, তাজুল ইসলাম, জাতীয় পার্টির মশিউর রহমান রাঙ্গা, পীর ফজলুর রহমান, জাতীয় ঐক্যফ্রন্টের সুলতান মোহাম্মদ মনসুর আহমেদ। 




শেখ হাসিনা বলেন, আমার হাতে গড়া ছাত্রনেতারা যারা সামনে আওয়ামী লীগের নেতৃত্ব দেবে, আওয়ামী লীগকে এগিয়ে নিয়ে যাবে, ভবিষ্যতে আমরা যখন থাকব না, তারাই আওয়ামী লীগকে এগিয়ে নিয়ে যাবে। কিন্তু আমার কষ্ট হয় যখন চোখের সামনে ওরা চলে যায়। সত্যিই এটা বড়ই দুঃখের। ইউনুস মারা গেল, মান্নানের মৃত্যু, বাগেরহাটের মোজাম্মেল হক সাহেবের মৃত্যু। বাপ্পী মারা গেল। এটা আসলে দলের জন্য তো বটেই দেশের জন্যও ক্ষতি। প্রধানমন্ত্রী বলেন, আমি ১৯৮১ সালে ফিরে আসার পর মান্নানকে ছাত্রনেতা হিসেবে পেয়েছিলাম।
১৯৮৩ সালে তাকে ছাত্রলীগের সভাপতি করি। ছাত্রলীগের সভাপতি করার একটা ঘটনা আছে। যাদের ছাত্রলীগের সভাপতি করা হতো আমি তাদের ইন্টারভিউ নিতাম, একা একা। অনেকের ইন্টারভিউ নিতে গিয়ে যখন মান্নানকে বলেছি যদি তোমাকে আমি না বানাই, তাহলে তুমি কী করবে?
অনেকে হাউমাউ করে কেঁদে দিত। কিন্তু একটি ছেলেকে পেয়েছিলাম সে বলে দিয়েছিল না বানালে কিছু করার নেই, আমি আপনার সঙ্গে রাজনীতি করে যাব। আমি সিদ্ধান্ত নিলাম তাকেই বানাব। ওই সময়টা ছাত্রলীগের খুব খারাপ সময় ছিল। ১৯৮২ সালে অনেকেই ছাত্রলীগ ছেড়ে চলে গিয়েছিল। সে কারণে ছাত্রলীগকে সুসংগঠিত করার খুব দরকার ছিল এবং তার সেই সাংগঠনিক দক্ষতা ছিল। সে দক্ষতার পরিচয় দিয়েছিল। পরে মান্নান আওয়ামী লীগের প্রচার সম্পাদক, সাংগঠনিক সম্পাদক হয়।
বগুড়ার মতো জায়গায় পরপর তিনবার সংসদ সদস্য নির্বাচিত হয়। শেখ হাসিনা বলেন, প্রতিটা ক্ষেত্রে মান্নান অত্যন্ত দক্ষ ছিল, মেধাবী ছিল। যখন দলের প্রচার সম্পাদক ছিল, তখন প্রতিটি লিফলেট থেকে শুরু করে বিবৃতি লেখা আমি নিজে বসে থেকে ওকে দিয়ে লেখাতাম। যখন যে কাজ দিয়েছি প্রত্যেকটা দক্ষতার সঙ্গে করেছে। আমির হোসেন আমু বলেন, অসম্ভব সাংগঠনিক দক্ষতার পাশাপাশি ক্ষুরধার লেখক ছিলেন মান্নান। ছাত্রলীগের সভাপতি হিসেবে তিনি বৈরী অবস্থায় দক্ষতার সঙ্গে স্বৈরাচারবিরোধী আন্দোলনে নেতৃত্ব দিয়েছেন। 
তোফায়েল আহমেদ বলেন, ছাত্রজীবন থেকে মান্নানের সঙ্গে সম্পর্ক। অসম্ভব স্নেহ ও ভালোবাসতাম। সামরিক শাসনবিরোধী প্রতিটি আন্দোলনে রাজপথে সাহসী ভূমিকা রেখেছেন তিনি। 
মতিয়া চৌধুরী বলেন, কৃষকের ঘর থেকে উঠে আসা সন্তান আবদুল মান্নান। অত্যন্ত কঠিন সময়ে নেতৃত্ব দিয়ে ছাত্রলীগকে শক্তিশালী করেছিলেন এ কৃষিবিদ নেতা। শেখ ফজলুল করিম সেলিম বলেন, বঙ্গবন্ধুর আদর্শের একজন নিবেদিত কর্মী ছিলেন আবদুল মান্নান।
কৃষি বিশ্ববিদ্যালয়ে আবদুল মান্নান বিপুল ভোটে ভিপি হওয়ায় জেনারেল জিয়া তাকে হত্যার জন্য গুণ্ডা বাহিনী লেলিয়ে দেয়। আবদুল মান্নান ওই হামলায় বেঁচে গেলেও সেখানে তিনজনকে পিটিয়ে হত্যা করা হয়। 
ড. আবদুর রাজ্জাক বলেন, ‘ছাত্রলীগ নেতা হিসেবে আইয়ুববিরোধী, মহান মুক্তিযুদ্ধে এবং ’৭৫ পরবর্তী সময়ে স্বৈরশাসক জিয়ার বিরুদ্ধে তীব্র আন্দোলন গড়ে তুলেছিলেন আবদুল মান্নান। জিয়া-এরশাদকে কোনোদিন কৃষি বিশ্ববিদ্যালয়ে ঢুকতে দেননি এ লড়াকু ছাত্রনেতা।’
বিরোধী দলের চিফ হুইপ মশিউর রহমান রাঙ্গা বলেন, চরম বৈরী এলাকা বগুড়াতেও অসম্ভব জনপ্রিয় নেতা ছিলেন আবদুল মান্নান। মেধাবী, সাহসী ও সুবক্তা হিসেবে রাজনৈতিক অঙ্গনে তার পদচারণা ছিল বিশেষভাবে উল্লেখযোগ্য। 
গৃহায়ন ও গণপূর্তমন্ত্রী শ ম রেজাউল করিম বলেন, ‘গতানুগতিক নয়, আমৃত্যু আদর্শবাদী ও পরিপূর্ণ রাজনৈতিক সৃজনশীলতা ছিল আবদুল মান্নানের মধ্যে।’
সুলতান মোহাম্মদ মনসুর আহমেদ বলেন, ’৭৫ পরবর্তী চরম দুঃসময়ে ছাত্রলীগ নেতা হিসেবে বলিষ্ট ভূমিকা রেখেছেন আবদুল মান্নান।’  
জাতীয় পার্টির পীর ফজলুর রহমান বলেন, অসম্ভব সাহসী অনলবর্ষী বক্তা ছিলেন আবদুল মান্নান। 
ফাস্ট ট্র্যাক প্রকল্পের সংখ্যা বাড়ানোর নির্দেশ : প্রধানমন্ত্রী শেখ হাসিনা এদিন সকালে তার তেজগাঁওয়ের কার্যালয়ে (পিএমও) ‘ফাস্ট ট্র্যাক প্রকল্প’ মনিটরিং কমিটির পঞ্চম সভায় বলেন, সরকার ১০টি বিদ্যমান প্রকল্পের সঙ্গে আরও বেশকিছু প্রকল্পকে ‘ফাস্ট ট্র্যাক’ প্রকল্প হিসেবে অন্তর্ভুক্ত করবে। আমরা প্রাথমিকভাবে কয়েকটি প্রকল্পকে ফাস্ট ট্র্যাক হিসেবে অন্তর্ভুক্ত করেছি এবং প্রকল্পগুলোর সামগ্রিক বাস্তবায়ন পর্যবেক্ষণ করে যাচ্ছি। 
ফাস্ট ট্র্যাকভুক্ত ১০টি প্রকল্প ছাড়াও অন্য বড় প্রকল্পগুলো মনিটর করতে ‘ফাস্ট ট্র্যাক মনিটরিং কমিটি’কে নির্দেশনা দিয়ে প্রধানমন্ত্রী বলেন, ‘এ কমিটি থেকে শুধু এই কয়েকটা দেখলে হবে না আরও অনেকগুলো প্রজেক্ট আছে যেগুলো দেখতে হবে।’ টানা তিনবার আওয়ামী লীগকে দেশ পরিচালনার সুযোগ দেয়ার জন্য জনগণকে ধন্যবাদ জানিয়ে প্রধানমন্ত্রী বলেন, ‘আমি জনগণের কাছে কৃতজ্ঞ  যে, অন্তত তারা আমাদের এটুকু সুযোগ দিয়েছে এবং এবার নিয়ে আমরা পরপর তৃতীয়বার এসেছি (রাষ্ট্র পরিচালনায়)। তাতে আমাদের উন্নয়নের কাজগুলো বাস্তবায়নও করতে পারছি এবং মানসম্মতও করতে পারছি।’
পদ্মা বহুমুখী মূল সেতুর নির্মাণ কাজ ৮৫ দশমিক ৫ শতাংশ এবং প্রকল্পটির সার্বিক অগ্রগতি ৭৬ দশমিক ৫০ শতাংশ সম্পন্ন হয়েছে বলে জানায় ফাস্ট ট্র্যাক মনিটরিং কমিটি। পদ্মা সেতুসহ ফাস্ট ট্র্যাকভুক্ত ১০টি প্রকল্পের প্রতিটির অগ্রগতির চিত্র তুলে ধরা হয় এ সভায়।
১০টি ফাস্ট ট্র্যাক প্রকল্প হচ্ছে- পদ্মা বহুমুখী সেতু নির্মাণ প্রকল্প, রূপপুর পারমাণবিক বিদ্যুৎ কেন্দ্র স্থাপন, মৈত্রী সুপার থার্মাল পাওয়ার প্রজেক্ট (রামপাল), মহেশখালি-মাতারবাড়ি সমন্বিত অবকাঠামো উন্নয়ন কার্যক্রম, ঢাকা মাস র‌্যাপিড ট্রানজিট ডেভেলপমেন্ট প্রকল্প, এলএনজি টার্মিনাল নির্মাণ প্রকল্প, গভীর সমুদ্রবন্দর, পায়রা গভীর সমুদ্রবন্দর নির্মাণ প্রকল্প, পদ্মা সেতু রেল সংযোগ এবং দোহাজারী-রামু হয়ে কক্সবাজার এবং রামু-মায়ানমারের কাছে ঘুমধুম পর্যন্ত সিঙ্গেল লাইন ডুয়েলগেজ ট্র্যাক নির্মাণ প্রকল্প।
প্রধানমন্ত্রী শেখ হাসিনার সভাপতিত্বে সভায় সড়ক পরিবহন ও সেতুমন্ত্রী ওবায়দুল কাদের, অর্থমন্ত্রী আ হ ম মুস্তফা কামাল, পরিকল্পনামন্ত্রী এমএ মান্নান, ভূমিমন্ত্রী সাইফুজ্জামান চৌধুরী, বিজ্ঞান ও প্রযুক্তিমন্ত্রী স্থপতি ইয়াফেস ওসমান, প্রধানমন্ত্রীর অর্থনৈতিক বিষয়ক উপদেষ্টা ড. মসিউর রহমান, প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা ড. তৌফিক-ই-ইলাহী চৌধুরী, বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ, নৌ পরিবহন প্রতিমন্ত্রী খালিদ মাহমুদ চৌধুরী, মন্ত্রিপরিষদ সচিব খন্দকার আনোয়ারুল ইসলামসহ সংশ্লিষ্ট সচিব ও ঊর্ধ্বতন কর্মকর্তারা উপস্থিত ছিলেন। সভা সঞ্চালনা করেন প্রধানমন্ত্রীর মুখ্য সচিব ড. আহমদ কায়কাউস।
রাবেয়া ও রুকাইয়ার মতো জটিল অপারেশনে সহযোগিতা অব্যাহত রাখার আশ্বাস প্রধানমন্ত্রীর : বাসস জানায়, প্রধানমন্ত্রী শেখ হাসিনা রাবেয়া ও রুকাইয়ার মতো সংযুক্ত জটিল যমজদের অপারেশনে সম্ভব সব ধরনের সহায়তা অব্যাহত রাখার আশ্বাস দিয়েছেন। জাতীয় বার্ন অ্যান্ড প্লাস্টিক সার্জারি ইন্সটিটিউটের প্রধান সমন্বয়ক ডা. সামন্তলাল সেন রোববার সকালে প্রধানমন্ত্রীর তেজগাঁও কার্যালয়ে (পিএমও) সাক্ষাৎ করতে গেলে শেখ হাসিনা একথা বলেন। ডা. সেন এ সময় রাবেয়া ও রুকাইয়ার বর্তমান অবস্থা সম্পর্কে প্রধানমন্ত্রীকে অবহিত করেন ও তাদের বর্তমান ছবি দেখান। 
ডা. সেন বলেন, আমরা যাতে ভবিষ্যতে এ ধরনের জটিল অপারেশন আরও সফলভাবে সম্পন্ন করতে পারি সেজন্য সব ধরনের সহায়তার আশ্বাস দিয়েছেন প্রধানমন্ত্রী। তিনি এ ধরনের অপারেশনের জন্য মেডিকেল শিক্ষার্থীদের সব ধরনের শিক্ষা গ্রহণের ওপর জোর দিয়েছেন। যুক্ত মাথা নিয়ে জন্মগ্রহণকারী রাবেয়া ও রুকাইয়াকে গত বছর ২ আগস্ট সম্মিলিত সামরিক হাসপাতালে (সিএমএইচ) ‘অপারেশন ফ্রিডম’ নামের সফল অস্ত্রোপচারের মাধ্যমে পৃথক করা হয়। 
ছবিতে রাবেয়া ও রুকাইয়াকে স্বাভাবিক জীবনযাপন করতে দেখে প্রধানমন্ত্রী খুব খুশি হয়েছেন বলেও ডা. সেন জানান। তিনি বলেন, আমাদের প্রধানমন্ত্রী এ ঘটনাটির ওপরে একটি ভিডিও চিত্র নির্মাণের জন্য আমাকে বলেন, যাতে করে আমাদের স্বাস্থ্য খাতের অগ্রগতির চিত্র জনসম্মুখে তুলে ধরা যায়। ডা. সেন বলেন, পরস্পর যুক্ত থাকা যমজ শিশুকে পৃথক করার অস্ত্রোপচার বিশ্বে একটি বিরল ঘটনা। এ ধরনের অপারেশনই বিশ্বে এ পর্যন্ত ১৭টি হয়েছে। রাবেয়া ও রুকাইয়ার অপারেশনটি এশিয়া মহাদেশেই প্রথম।
সশস্ত্র বাহিনী মেডিকেল সার্ভিস বিভাগের মহাপরিচালক মেজর জেনারেল মো. ফশিউর রহমান, কনসালট্যান্ট সার্জন জেনারেল অব ডিজিএমএস মেজর জেনারেল মাহবুবুর রহমান, ডা. হাবিবে মিল্লাত এমপি, হাঙ্গেরীয় মেডিকেল দলের প্রধান ডা. সিসাপদী, সদস্য ডা. সিসোকি ও পাতাকি এ সময় ছিলেন।

প্রধানমন্ত্রী শেখ হাসিনা বলেছেন, বাংলাদেশ এগিয়ে যাচ্ছে আওয়ামী লীগ সরকার ক্ষমতায় আছে বলেই। দেশে উন্নতি হচ্ছে কিন্তু আওয়ামী লীগের দুঃসময়ে বিশেষ করে পঁচাত্তরের পর যারা বিরাট অবদান রেখেছেন সেই ছাত্র নেতারা চলে (মারা) যাচ্ছেন- এটা বড়ই কষ্টের ও দুঃখের। রোববার জাতীয় সংসদে চলমান একাদশ জাতীয় সংসদের সদস্য আবদুল মান্নানের মৃত্যুতে আনা শোক প্রস্তাবের ওপর আলোচনায় অংশ নিয়ে তিনি একথা বলেন। আলোচনার পর শোক প্রস্তাবটি সংসদে গৃহীত হয়।